2003ko Gipuzkoako Bertsolari Txapelketa

2003ko Gipuzkoako Bertsolari Txapelketa herrialde hartako zortzigarren Bertsolari Txapelketa izan zen. 1999an jokaturiko Herri Artekoaren ondoren berriz ere bakarkako txapelketara itzuli zen. Maialen Lujanbio izan zen txapelduna.

Ezaugarriak 
Txapelketa honek arnasa eman nahi izan zion batez ere bertso eskoletatik eta ikastetxeetatik etengabean datorren bertsolaritzaren mugimendu berriari, eta lehendik dagoenari bideak jarri nahi izan zizkion gorpuzten eta zabaltzen segitzeko. Aurrerantzean, Gipuzkoako Txapelketa lau urtez behin egitea eta Bertsolari Txapelketa Nagusian sartzeko ere balio izatea erabaki zen.

Egitura 
Txapelketa honek bi fase nagusi izan zituen. Lehenengo fasea eskualdeka jokatu zen, Herri Arteko txapelketaren filosofiari eutsita. Fase horretan, bertso eskolek eta beren inguruak parte hartze zuzena izan zuten saioen antolaketan, eta planteamendu horren helburu nagusia bertsolaritzaren oinarria lantzea izan zen. Saio bakoitzean 6 bertsolarik kantatu zuten. Eskualdeko fasearen ondoren, final laurdenak eta finalerdiak jokatu ziren urrian eta azaroan, eta finala Irunen izan zen.
 Lehen fasea:
 Astigarraga (irailaren 26an)
 Aia (irailaren 26an)
 Mutriku (urriaren 3an)
 Zaldibia (urriaren 3an)
 Pasaia (urriaren 3an)
 Zestoa (urriaren 3an)
 Legorreta (urriaren 10ean)
 Orio (urriaren 10ean)
 Bergara (urriaren 10ean)
 Oiartzun (urriaren 10ean)
 Final laurdenak:
 Oñati (urriaren 25ean)
 Ordizia (urriaren 26an)
 Hernani (azaroaren 1ean)
 Zumaia (azaroaren 2an)
 Andoain (azaroaren 9an)
 Finalaurrekoak:
 Eskoriatza (azaroaren 16an)
 Zarautz (azaroaren 23an)
 Tolosa (azaroaren 30ean)
 Finala:
 Irun (abenduaren 14an)

Bertsolariak 
2003ko Gipuzkoako Bertsolari Txapelketak parte hartze benetan zabala eta erakargarria izan zuen: denera 71 bertsolari.

Finala 
Finala Irunen jokatu zen, Artaleku kiroldegian, abenduaren 14an, arratsaldez. Finala Irunen izateak ere bere garrantzia izan zuen. Gipuzkoako eskualde guztiek ez dute bertsolaritza tradizio bera eta, Elkartearen ustez, txapelketako ekitaldi nagusia Bidasoa ertzean izateak hauspo lana egin zezakeen eskualde horretan guztian bertsolaritza indartzeko hainbat eragile egiten ari den esfortzua eta lana bultzatzen laguntzeko. Horixe zen, hain zuzen ere, arrazoi nagusia ekitaldi hori 800 urte bete berri zituen hirian egiteko.

Erreferentziak

Ikus, gainera 
 Gipuzkoako Bertsolari Txapelketa

Kanpo estekak 

Gipuzkoako Bertsolari Txapelketak